নাইটহুড খেতাব পাচ্ছেন জেমস অ্যান্ডারসন

ওয়েব ডেস্ক: আর জেমস অ্যান্ডারসন (James Anderson) নয়, ইংল্যান্ডের কিংবদন্তি ক্রিকেটারের নাম হতে চলেছে স্যর জেমস অ্যান্ডারসন (Sir James Anderson)। ইংলিশ ক্রিকেটের আদরের জিমি পেতে চলেছেন নাইটহুড (Knighthood) খেতাব। ব্রিটিশ সরকারের (British Government) সূত্র জানাচ্ছে, ক্রিকেটের প্রতি তাঁর অবদানের জন্যই এই পুরস্কার।

ইংল্যান্ড ক্রিকেটের (England Cricket) তরফে পোস্ট করা হয়েছে অ্যান্ডাসনের একটি ছবি। তাতে তাঁর মাথায় একটি মুকুটের ইমোজি বসানো হয়েছে। ক্যাপশনে লেখা, “স্যর জিমি অ্যান্ডারসন। তোমাকে মানাচ্ছে।” ব্রিটেনের প্রাক্তন প্রধানমন্ত্রী এবং ক্রিকেট অনুরাগী হিসেবে পরিচিত ঋষি সুনক (Rishi Sunak) একটি ভিডিও পোস্ট করেছেন। গত বছর ইংলিশ পেসারের সঙ্গে তাঁর একটি নেট সেশনের ভিডিও।

আরও পড়ুন: গুজরাত শিবিরে বড় ধাক্কা, চোটে ছিটকে গেলেন তারকা অলরাউন্ডার

ইংল্যান্ডের হয়ে টেস্ট ক্রিকেটে সবথেকে বেশি (৭০৪) উইকেট নিয়েছেন অ্যান্ডারসন। সব দেশ মিলিয়েও পেসারদের মধ্যে তিনিই সবার আগে। তাঁর আগে মাত্র দুজন আছেন, তাঁরা দুজনেই স্পিনার— শেন ওয়ার্ন (৭০৮) এবং মুথাইয়া মুরলীধরন (৮০০)। এককালে ওয়াসিম আক্রমকে বলা হত ‘সুলতান অফ সুইং’। আধুনিক যুগের ক্রিকেটে সুইংয়ের সুলতান অ্যান্ডারসন।

নতুন এবং পুরনো বলে দুই দিকে সুইং করানোর ক্ষমতা, নিয়ন্ত্রিত লাইন-লেন্থের সাহায্যে বিশ্বের তাবড় ব্যাটারদের প্যাভিলিয়নে ফিরিয়েছেন ইংলিশ পেসার। তবে তাঁর সবথেকে চমকপ্রদ বৈশিষ্ট্য হল সুদীর্ঘ আন্তর্জাতিক কেরিয়ার। একজন পেসারের পক্ষে ১০-১২ বছর সর্বোচ্চ পর্যায়ে খেলা কঠিন, সেখানে অ্যান্ডারসন খেলেছেন ২১ বছর। ল্যাঙ্কাশায়ারের হয়ে তিনি আরও এক বছর চুক্তি করেছেন ফলে ঘরোয়া ক্রিকেটে তাঁর ২৫ বছর হতে চলেছে।